《大姑谣》
宋代·郑洪

大姑嫁将军，小姑未有夫。小姑两脚泥，大姑满头珠。

前月小姑去，嫁作庄家妇。钗削爨下荆，衣裁机上布。

大姑嗔小姑，生憎儿女痴。多少马上郎，偏爱牧羊儿。

八月点军卒，将军五门出。大姑诧夫婿，上马快如鹘。

昨日边报归，大姑泪如挥。郎君马上死，无处寄征衣。

连理与枯枝，双飞成戢翅。都无百夜恩，浪作千岁计。

小姑庄上来，瓦盆双鲤鲐。上堂拜父母，夫妇恣欢谐。

大姑见小姑，珠翠无颜色。低头怨怅天，仰天呼不得。

人生百年良所无，白头相送真良图。东家女郎欲嫁夫，切莫猖狂学大姑。

作者简介：郑洪，字季洪，贵溪（今江西贵溪县西）人。昆季于高宗绍兴间皆贵显，洪独不仕。事见清同治《贵溪县志》卷八之九。